Smygere

Coeliadinae
 Eudaminae
 Euschemoninae
 Hesperiinae
 Heteropterinae
 Pyrginae
 Trapezitinae

Smygere eller bredpanner, (Hesperiidae) er en familie av dagflygende sommerfugler som tilhører gruppen dagsommerfugler (Rhopalocera). De er søstergruppen til de egentlige dagsommerfuglene (Papilionoidea), og kan skilles fra disse på at antennene ender i en liten krok ytterst, og på at hodet er ganske stort og bredt. Tidligere ble noen store, amerikanske arter regnet som en familie for seg, Megathymidae, men nyere fylogenetiske analyser tyder på at disse hører til i undergruppen Hesperiinae.

Utseende 
Stort sett middelsstore (vingespenn 15–70 mm) sommerfugler med kraftig kropp. De fleste er brun- eller gulaktige, men noen tropiske arter er mer fagerike. Hodet er påfallende stort og bredt, bredere enn brystet (thorax). Sugesnabelen er velutviklet. Antennene er middels lange, og klubbeformede, i motsetning til hos Papilionoidea danner de en liten krok ytterst. Forvingene er mer eller mindre trekantede, gjerne forholdsvis smale, men bredere hos underfamilien Pyrginae. Bakvingene er avrundede og ofte forholdsvis små. Hos noen arter (ikke europeiske) ender bakvingene i lange stjerter. Hannene har gjerne felter av mørke, såkalte duftskjell på forvingene. Bakkroppen er forholdsvis kort, kjegleformet hos hannene og sylindrisk hos hunnene. Larvene er langstrakte, sylindriske og mer eller mindre nakne. Et karakteristisk trekk er at hodekapselen er markert avsatt fra resten av kroppen – de har tydelig hals.

Levevis 
De voksne sommerfuglene flyr om dagen i solskinn. De har en karakteristisk, brå og rykkvis flukt (som har gitt opphav til familiens engelske navn, «skippers»). Dersom man prøver å fange dem med en håv, har de lett for å smette seg vekk i vegetasjonen, derav det norske navnet. Sommerfuglene drikker gjerne nektar fra blomster, og man kan også se dem suge på fugleskitt eller fra sølepytter for å få i seg ulike mineraler. Larvene lever på en rekke forskjellige planter. Underfamilien Hesperiinae lever på enfrøbladete planter, særlig fra gressfamilien (Poaceae), mens Pyrginae for det meste lever på tofrøbladete planter – mer enn 50 forskjellige plantefamilier har blitt registrert som vertsplanter. Larvene lever mellom sammenrullede blader holdt sammen med silke.

Systematisk inndeling / norske arter 
Inndelingen følger Brower & Warren (2007).

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien Hesperioidea – nå regner man vanligvis bare med én familie
 Familien smygere, Hesperiidae
 Coeliadinae Edwards, 1937 – gamle verdens tropiske områder
 Euschemoninae Waterhouse & Lyell, 1914 – bare en art, fra Australia
 Eudaminae Mabille, 1877 – før regnet til Pyrginae
 stjertsmyger, Urbanus proteus (Linnaeus, 1758) – med lange stjerter på bakvingene, Amerika
 Pyrginae Burmeister, 1878
 tiriltungesmyger, Erynnis tages (Linnaeus, 1758) – nord til Møre og Romsdal
 polarsmyger, Pyrgus andromedae (Wallengren, 1853) – fra Nordland og nordover
 moltesmyger, Pyrgus centauraea (Rambur, 1839) – i fjellet over det meste av Norge, men ikke vanlig
 bakkesmyger, Pyrgus malvae (Linnaeus, 1758) – forholdsvis vanlig nord til Hordaland
 alvesmyger, Pyrgus alveus (Hübner, 1803) – nord til Sør-Trøndelag, mangler på Vestlandet
 Heteropterinae Aurivillius, 1925
 gulflekksmyger, Carterocephalus palaemon (Pallas, 1771) – nord til Nordland
 svartflekksmyger, Carterocephalus silvicola (Meigen, 1829) – nord til Nordland, sjeldnere enn gulflekksmygere
 speilsmyger, Heteropterus morpheus – Mellom-Europa, ikke i Norge
 Hesperiinae Latreille, 1807
 timoteismyger, Thymelicus lineola (Ochsenheimer, 1808) – nylig etablert på Østlandet
 kommasmyger, Hesperia comma (Linnaeus, 1758) – over det meste av Norge, sjelden på Vestlandet
 engsmyger, Ochlodes sylvanus (Esper, 1777) – nord til Møre og Romsdal
 Trapezitinae Waterhouse & Lyell, 1914- Australia

Litteratur 
 Carter, D. (1994) Sommerfugler fra hele verden. Teknologisk Forlag. ISBN 82-512-0438-0
 Powell, J.A. (2003) Lepidoptera (Moths, Butterflies). Side 631-664 i Resh, V.H. og Cardé, R.T. (red.) Encyclopedia of Insects. Academic Press. ISBN 0-12-586990-8
 Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norwegiae. Norsk entomologisk forening. 192 sider. ISBN 82-995095-1-3
 Aarvik, Leif, Hansen, Lars Ove, Vladimir Kononenko. 2009. Norges Sommerfugler. Håndbok over Norges dagsommerfugler og nattsvermere. Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

Eksterne lenker 
 
 Brower, A.V.Z. og Warren, A. (2007) Hesperiidae på Tree of life
 Svenska Fjärilar, med bildegalleri
 Norges sommerfugler 
 Fauna Europaea, utbredelsesdatabase over europeiske dyr
 Markku Savela's Lepidoptera and some other life forms: Sjekkliste over artene. Hentet 6.5. 2012.

 
Sommerfugler formelt beskrevet i 1758
Dyr formelt beskrevet av Carl von Linné